Λιμνούπολη

Η Λιμνούπολη (αγγλικά: Duckberg) είναι φανταστική πόλη, που βρίσκεται στη φανταστική πολιτεία Καλισότα των Η.Π.Α., επινοήματα τού Καρλ Μπαρκς στις ιστορίες του. Στην Λιμνούπολη κατοικούν ο Ντόναλτ Ντακ με τα ανίψια του, ο Σκρουτζ ΜακΝτακ και οι περισσότεροι χαρακτήρες της Disney. Οι φανατικοί αναγνώστες των ιστοριών της Ντίσνεϊ «υπολογίζουν» τον πληθυσμό της πόλης σε 250 με 350 χιλιάδες κατοίκους.

 Η Λιμνούπολη του Καρλ Μπαρκς 

 Πριν την Λιμνούπολη 
Αρχικά ο Καρλ Μπαρκς τοποθετούσε την κατοικία των Ντακ στην πόλη Μπέρμπανκ κοντά στο Λος Άντζελες στη νότια Καλιφόρνια όπου ήταν και οι εγκαταστάσεις της Disney. Το 1944 στην ιστορία του «Παιχνίδια στο χιόνι», το χειμερινό σενάριο δεν ταίριαζε με το ζεστό κλίμα του Λος Άντζελες. Τον Μάρτιο του 1944 στην ιστορία «Kite Weather» αναφέρει την πόλη Quackville, ως πόλη κατοικίας των Ντακ.

 Η καθιέρωση της Λιμνούπολης 
Τον Οκτώβριο του 1944, για πρώτη φορά αναφέρει την Λιμνούπολη σαν πόλη της κατοικίας των Ντακ. Ο τίτλος της ιστορίας είναι «Οι σχοινοβάτες» και η αναφορά της Λιμνούπολης γίνεται στο τελευταίο καρέ σε μια πινακίδα του δρόμου που γράφει «Λιμνούπολη 2096 μίλια». Επινοώντας μια φανταστική πόλη - αντί για μια πραγματική - για κατοικία των ηρώων του, ο Μπαρκς αποδεσμεύεται από τοπικούς περιορισμούς στις ιστορίες του.

Σε μια συνέντευξή του, ο Μπαρκς είχε πει για την τοποθεσία και το μέγεθος της Λιμνούπολης: «Άλλαζε σε κάθε ιστορία. Άλλοτε ήταν ένα χωριό και άλλοτε μια μεγάλη πόλη. Άλλοτε μια πόλη στον ωκεανό και άλλοτε μια πόλη στην έρημο. Ήταν οπουδήποτε την χρειαζόμουν...».

Μία άλλη φορά είχε πει: «Η Λιμνούπολη κατά κάποιο τρόπο βρισκόταν κοντά στο Μπέρμπανκ της Καλιφόρνια, στις κεντρικές εγκαταστάσεις των εργαστηρίων της Disney, αλλά προφανώς έπρεπε να μετακινηθεί για να ανταποκριθεί στις απαιτήσεις της οποιαδήποτε ιστορίας έγραφα. Έτσι έγινε ένας φανταστικός τόπος, όπως οι τοποθεσίες των παραμυθιών. Είχε έρημο, λίμνη, θάλασσα, χιόνι, τροπικούς τυφώνες, οτιδήποτε χρειάζονταν. Θα ήμουν σε πολύ μειονεκτική θέση εάν είχα αναγκαστεί να διατηρήσω τη θέση στη Νότια Καλιφόρνια.»

Τον Σεπτέμβριο του 1952, για πρώτη και μοναδική φορά, στα έργα του, αναφέρει ότι η Λιμνούπολη βρίσκεται στην Καλισότα, μια φανταστική πολιτεία των Η.Π.Α. Η αναφορά γίνεται στην ιστορία του «Ο χρυσός γίγας» («The Gilden Man»). Σε ένα από τα καρέ της ιστορίας αναφέρει την διεύθυνση «Λεωφόρος Μάλλαρντ αρ. 45, Λιμνούπολη, Καλισότα».

Αν και απέφευγε να παρουσιάζει χάρτες, σχεδίασε τουλάχιστον τρεις χάρτες με τοποθεσίες της Λιμνούπολης:

 Το 1953, στην ιστορία «Οι Κληρονόμοι του Ουράνιου Τόξου»(«Some Heir Over the Rainbow»). Ο ένας γέροντας πουλάει ένα χάρτη κάποιας τοποθεσίας της πόλης στα ανίψια του Ντόλναντ. Οι φανταστικές ακτογραμμές τις Καλισότα μοιάζουν πολύ με τις πραγματικές της βόρειας Καλιφόρνιας και πιο συγκεκριμένα η Λιμνούπολη φαίνεται να αντιστοιχεί στην πραγματική πόλη Γιουρίκα στην βόρεια Καλιφόρνια ().
 Το 1954, στην ιστορία «Το Γούρικο Λαγοπόδαρο» («Raffle Reversal»), ο Γκαστόνε βρίσκει ένα χάρτη για την τοποθεσία ενός κοσμήματος.
 Το 1960, στην ιστορία «Ο Ψαροφύλακας» («Fishy Warden») παρουσιάζει τις εκβολές του ποταμού που διασχίζει την πόλη.

Σε κάθε περίπτωση, η Λιμνούπολη εντοπίζεται από τους θαυμαστές του Μπαρκς - συμπεριλαμβανομένου και του Ντον Ρόσα - κάπου μεταξύ Καλιφόρνιας και Όρεγκον.

 Δείτε επίσης 

 Κατάλογος χαρακτήρων του σύμπαντος της Disney
 Η γενεαλογία των Μακ Ντακ

 Παραπομπές 

 Εξωτερικοί σύνδεσμοι 

 Λιμνούπολη (Duckburg) στο greekcomics.gr (30 Νοεμβρίου 2006) Αρχειοθετήθηκε (7 Δεκεμβρίου 2018)

Κατηγορία:Φανταστικές τοποθεσίες